મૅચ ટાઇ થાય તો વિજેતા નક્કી કરવા સુપરઓવર કૉન્ટેસ્ટ થશે. સુપરઓવર કૉન્ટેસ્ટ એટલે બન્ને ટીમ વચ્ચે એક-એક ઓવરની નવી મૅચ. એના માટે ફરીથી ટૉસ થશે. સુપરઓવર કૉન્ટેસ્ટમાં બન્ને ઇનિંગ્સમાં નવો બૉલ વપરાશે. આ કૉન્ટેસ્ટ માટે બન્ને ટીમોએ ત્રણ બૅટ્સમેન અને એક બોલર જાહેર કરવા પડશે. ફીલ્ડિંગ માટે તો આખી ટીમ મેદાનમાં ઊતરશે. આ એક ઓવરમાં પહેલા ત્રણ બૉલમાં સર્કલની બહાર બે જ ફીલ્ડર રાખી શકાશે અને બાકીના ત્રણ બૉલમાં સર્કલની બહાર પાંચથી વધુ ફીલ્ડર નહીં રાખી શકાય, ઓછા હોય તો ચાલશે. જો કોઈ ટીમની બે વિકેટ પડી જાય તો એની ઇનિંગ્સ પૂરી. જો આ નવી મૅચ પણ ટાઇ થાય તો જે ટીમે 1૦ અને 1 ઓવરની બન્ને મૅચમાં મળીને વધુ સિક્સ મારી હશે એ જીતશે. બન્ને ટીમનો સિક્સરનો સ્કોર પણ સરખો હોય તો જે ટીમે બન્ને મૅચમાં મળીને વધુ ફોર મારી હશે એ જીતશે. એનો આંકડો પણ સરખો હોય તો છેલ્લે ટૉસ ઉછાળીને વિજેતા નક્કી થશે.